
Fülöpháza Község Önkormányzat

Képviselő-testületének

2022. augusztus 25. napján
megtartott rendkívüli ülésén felvett
10. számú
J E G Y Z Ő K Ö N Y V E
67-73. (VIII.25.) képviselő-testületi határozatok

12/2022. (VIII.29.) önkormányzati rendelet
Fülöpháza, 2022. augusztus 25.
Fülöpháza Község Önkormányzat Képviselő-testülete

J E G Y Z Ő K Ö N Y V

Készült: Fülöpháza Község Önkormányzat Képviselő-testületének 2022. augusztus 25. napján 15:00 órakor megtartott rendkívüli ülésén

Jelen vannak: 
Nagyné Balogh Csilla polgármester 

Juhász István alpolgármester 15:35 órától

Balogh József János képviselő


Molnár Imre képviselő

Dr. Pogány Károly László képviselő

Tanácskozási joggal meghívott:
Vincze Miklós jegyző


Halcsikné Szabó Ágnes pénzügyi irodavezető

Jegyzőkönyvvezető:
Marton Adrienn kirendeltség-vezető
Nagyné Balogh Csilla polgármester köszöntötte az ülésen megjelenteket és a Képviselő-testület ülését 15:00 órakor megnyitotta. Megállapította, hogy az ülés az SZMSZ-ben foglalt szabályoknak megfelelően került összehívásra és határozatképes, mivel az öt fő képviselő közül 4 fő jelen van. 

Az előzetesen kiküldött meghívó alapján az alábbiak szerint tett javaslatot az ülés napirendjére.

Az ülés napirendje:
Napirend:

1.) Települési és étkeztetési támogatásról szóló 3/2015.(II.27.) önkormányzati rendelet felülvizsgálata 

Előadó: Nagyné Balogh Csilla polgármester

2.) Pályázat benyújtása a települési önkormányzatok szociális célú tüzelőanyag vásárláshoz támogatására

Előadó: Nagyné Balogh Csilla polgármester

3.) Víziközmű Gördülő Fejlesztési Terv véleményezése
 Előadó: Nagyné Balogh Csilla polgármester

4.) Egyebek

Felelős: Vincze Miklós jegyző
      Határidő: azonnal

Nagyné Balogh Csilla polgármester: Aki elfogadja a napirendet, kérem, szavazzon.
	A Képviselő-testület az ismertetett napirendet egyhangúlag, 4 igen szavazattal, ellenszavazat és tartózkodás nélkül elfogadta, és az alábbi normatív határozatot hozta:


67/2022. (VIII.25.) Kt. NORMATÍV határozat 

2022. augusztus 25-én megtartott rendkívüli képviselő-testületi ülés napirendje
Normatív Határozat
Fülöpháza Község Önkormányzat Képviselő-testülete 2022. augusztus 25-i rendkívüli ülésén az alábbi napirendet fogadja el:
Napirend:
1.) Települési és étkeztetési támogatásról szóló 3/2015.(II.27.) önkormányzati rendelet felülvizsgálata 

Előadó: Nagyné Balogh Csilla polgármester

2.) Pályázat benyújtása a települési önkormányzatok szociális célú tüzelőanyag vásárláshoz támogatására

Előadó: Nagyné Balogh Csilla polgármester

3.) Víziközmű Gördülő Fejlesztési Terv véleményezése
 Előadó: Nagyné Balogh Csilla polgármester

4.) Egyebek

Felelős: Vincze Miklós jegyző
Határidő: azonnal
1. napirendi pont:
Települési és étkeztetési támogatásról szóló 3/2015.(II.27.) önkormányzati rendelet felülvizsgálata 

Nagyné Balogh Csilla polgármester: a települési támogatási rendeletünk évek óta nem került felülvizsgálatra, jelen gazdasági helyzetben mindenképpen szükségesnek látom a rendeletben szabályozott jogosultsági jövedelemhatárokat megemelni. Évről-évre minimális összegű költségként jelentkezik a segélyezés, melynek mértéke 300 e Ft körül mozog.
Az ellátottak elfogadták a szociális étkeztetési díjak emelését.
Halcsikné Szabó Ágnes pü-i irodavezető: A jövedelemhatárok növelésére jó példa, hogy volt olyan kérelmező, aki a gyermekétkeztetési támogatásra nem volt jogosult, mert 68 Ft-tal haladta meg a jövedelme a jogosultsági határt.
Nagyné Balogh Csilla polgármester: Kérdés, észrevétel van-e? A rendelet-módosítást a bizottság tárgyalta? 
Balogh József János képviselő: A bizottság megtárgyalta, elfogadásra javasoljuk.
Kérdés, észrevétel nem hangzott el. 

Nagyné Balogh Csilla polgármester: Köszönöm. Szavazzunk a rendelet elfogadásáról!
A Képviselő-testület egyhangúlag, 4 igen szavazattal, ellenszavazat és tartózkodás nélkül a jegyzőkönyv 1/1 számú melléklete szerinti Fülöpháza Község Önkormányzatának Képviselő-testülete a Fülöpháza Község Önkormányzatának a települési és étkeztetési támogatásról  szóló 3/2015.(II.27.) önkormányzati rendeletének módosításáról szóló 12/2022. (VIII.29.) önkormányzati rendeletét alkotta.

2. napirendi pont:

Pályázat benyújtása a települési önkormányzatok szociális célú tüzelőanyag vásárláshoz támogatására

Nagyné Balogh Csilla polgármester: mindenképpen nyújtsuk be a pályázatot. Jelentős igény van a lakosság részéről a tűzifára. Jelenleg nem tudjuk, hogy majd a KEFAG mennyiért biztosítja számunkra a fát.
Halcsikné Szabó Ágnes pü-i irodavezető: Ezen pályázati mennyiség esetén, a pályázatban szereplő elszámolási összegért, egyéb beszerzések esetében lényegesen magasabb összegen lehet beszerezni a tűzifát.
Nagyné Balogh Csilla polgármester: Kérdés, észrevétel van-e? A bizottság tárgyalta? 
Balogh József János képviselő: A bizottság megtárgyalta, elfogadásra javasoljuk.
Kérdés, észrevétel nem hangzott el. 

Nagyné Balogh Csilla polgármester: Köszönöm. Szavazzunk a határozat-tervezet elfogadásáról!
A Képviselő-testület egyhangúlag, 4 igen szavazattal, ellenszavazat és tartózkodás nélkül az alábbi határozatot hozta.

68/2022. (VIII. 25.) sz. Kt. 

Szociális célú tüzelőanyag vásárláshoz támogatásra pályázat benyújtása

Határozat

1. Fülöpháza Község Önkormányzatának Képviselő-testülete a Magyarország 2022. évi központi költségvetéséről szóló 2021. évi XC. törvény 3. melléklet 2.2.1. pont szerint a települési önkormányzatok szociális célú tüzelőanyag vásárlásához kapcsolódó támogatása .jogcím szerint a települési önkormányzatok szociális célú tüzelőanyag vásárláshoz támogatására pályázatot nyújt be 58 erdei m3-nek megfelelő kemény lombos fafajtából származó tűzifa vásárlásának támogatására.

2. Kötelezettséget vállal arra, hogy a tűzifa vásárlásához az 1.000,- Ft/erdei m3 + ÁFA, azaz 58 000,- Ft + 15 660,- Ft ÁFA összegű önerőt biztosítja a tartalék terhére. 

3. A Képviselő-testület nyilatkozik, hogy vállalja:

· a tűzifa szállításából – ideértve a rászorulókhoz való eljuttatást is – származó költségeket.
· a tűzifában részesülőtől ellenszolgáltatást nem kér.

4. A Képviselő-testület felhatalmazza a polgármestert a pályázati anyag aláírására, benyújtására, az esetleges hiánypótlás teljesítésére.

Felelős: Nagyné Balogh Csilla polgármester

Határidő: azonnal

5. A Képviselő-testület felkéri a jegyzőt, hogy a pályázat pozitív elbírálása esetén a fenti döntésnek megfelelő költségvetésmódosítást, valamint a szociális tűzifa juttatás szabályairól szóló önkormányzati rendelet módosítását készítse elő.
Felelős: Vincze Miklós jegyző

Határidő: értelemszerűen

3. napirendi pont:
Víziközmű Gördülő Fejlesztési Terv véleményezése
Nagyné Balogh Csilla polgármester: A víziközmű vagyonunk működtetése jelentős költségnövekedéssel fog járni. Jelen gazdasági helyzetben nincs más lehetőségünk, mint az állami feladatellátás, vagyis a víziközmű vagyonról való lemondás. A TÖOSZ részt vett a kormányzati egyeztetésen, az állam átveszi feladatot, aki nem adja át, annak nem tud segíteni, önerőből kell viselnie a megnövekedett költségeket.
Vincze Miklós jegyző: A BÁCSVÍZ Zrt. közgyűlése várhatóan október-november hónapban fogja tárgyalni ezt a kérdést 2023. évre vonatkozóan. A megnövekedett energiaköltségeket nem tudja majd kitermelni, amit akkor a tulajdonosoknak kellene biztosítani tulajdoni arányuk alapján. Most egyelőre a 2022. évben már lemondó önkormányzatoknak kell nyilatkozniuk.
Halcsikné Szabó Ágnes pü-i irodavezető: Egyeztetve a BÁCSVÍZ-zel ha most nem nyilatkozunk, akkor azt úgy kezelik, hogy most még nem kíván az önkormányzat lemondani a feladatról.
Nagyné Balogh Csilla polgármester: Kérdés, észrevétel van-e a napirendi ponttal kapcsolatosan? A bizottság tárgyalta-e?

Balogh József János képviselő: A bizottság megtárgyalta, elfogadásra javasoljuk.

Kérdés, észrevétel nem hangzott el. 

Nagyné Balogh Csilla polgármester: Köszönöm. Aki elfogadja a határozat-tervezetet, kérem, szavazzon.

A Képviselő-testület egyhangúlag, 4 igen szavazattal, ellenszavazat és tartózkodás nélkül az alábbi határozatot hozta.

69/2022.  (VIII. 25.) sz. Kt.

Víziközmű Gördülő Fejlesztési Terv véleményezése







Határozat

Fülöpháza Község Önkormányzat Képviselő-testülete a Bácsvíz Zrt. - mint ellátásért felelős - által készített 2023-2037 időszakra vonatkozó Gördülő Fejlesztési Tervet elfogadja.


 

Felelős: Nagyné Balogh Csilla polgármester 

Határidő: azonnal
Határozatról értesül: Vincze Miklós jegyző, és általa:
· városüzemeltetési iroda

· BÁCSVÍZ Zrt.
4. napirendi pont:
EGYEBEK
4/a. Önkormányzati tulajdonban lévő lakások bérleti szerződéseinek hosszabbítása
Nagyné Balogh Csilla polgármester: lejártak a bérleti szerződések, megkerestük a bérlőket, hogy kívánják-e meghosszabbítani azokat. Mindenki jelezte a hosszabbítási igényét, egy kivétellel, az ő esetükben nincs hátralék, rendben van a hosszabbítás. Szőcs Erzsébet át se vette a megkeresésünket, ő viszont magas összegű hátralékkal is rendelkezik. Tudomásunk szerint jövedelme sincs, így a letiltást nem tudtuk érvényesíteni, nem hajlandó fizetni se.
Halcsikné Szabó Ágnes pü-i irodavezető: mint jogcímnélküli használó, magasabb összegű a jogcímnélküli lakáshasználati díj, amit érvényesíteni lehet, ha nincs szerződéses jogviszony. A közüzemeket se volt hajlandó átíratni a nevére.
Nagyné Balogh Csilla polgármester: amennyiben a 30 napos felmondási határidő elteltével nem költözik ki, akkor bírósági végrehajtásra kerül sor.
Dr. Pogány Károly László képviselő: a kézbesítési vélelem alapján, mondhatjuk, hogy tud a felmondásról.
Balogh József János képviselő: a lakás is nagyon rossz állapotban van, nem vigyáz rá.
Halcsikné Szabó Ágnes pü-i irodavezető: a hamarosan kezdődő kilakoltatási moratórium miatt a felszólítást rövid időn belül át kell adni neki, a személyes átvétel jó megoldás erre.
Nagyné Balogh Csilla polgármester: Kérdés, észrevétel van-e a napirendi ponttal kapcsolatosan? Egyben döntsünk a meghosszabbításokról, és utána majd Szőcs Erzsébet ügyéről, hogy neki nem hosszabbít az önkormányzat.
Kérdés, észrevétel nem hangzott el. 

Nagyné Balogh Csilla polgármester: Köszönöm. Aki elfogadja a lakásbérleti szerződések hosszabbításáról szóló javaslatot, kérem, szavazzon.

A Képviselő-testület egyhangúlag, 4 igen szavazattal, ellenszavazat és tartózkodás nélkül az alábbi határozatot hozta.

70/2022. (VIII.25.) Kt.

Lakásbérleti szerződések hosszabbítása

Határozat
Fülöpháza Község Önkormányzata Képviselő-testülete az alábbi önkormányzati tulajdonú bérlakások bérleti szerződését 1 évvel meghosszabbítja határozott időtartamra, 2022.09.01. napjától 2023.08.31. napjáig:
	Név
	Hrsz
	Bérelt ingatlan címe
	m2
	Komfort fokozat
	 
	Bérleti díj Ft/hó

	Kovács Ferencné
	  1/22
	6042, Fülöpháza, Hepay László u. 1/b
	68,91
	összkomfortos
	27.564,-

	
	
	
	
	
	

	Tóth Mihály Tibor
	  1/23
	6042, Fülöpháza, Herpay László u. 2/a
	74,49
	összkomfortos
	29.796,-

	
	
	
	
	
	

	Baksa Henrietta
	163/2
	6042, Fülöpháza, Kossuth u. 1/c.
	71,4
	komfortos
	28.560,-

	
	
	
	
	
	

	Horváth Mária
	163/2
	6042, Fülöpháza, Kossuth u. 1/d.
	33,38
	összkomfortos
	13.352,-

	
	
	
	
	
	

	Györgye Zoltán
	  1/22
	6042, Fülöpháza, Herpay László u. 1/a.
	68,91
	összkomfortos
	27.564,-

	
	
	
	
	
	

	Molnár Anikó
	  1/23
	6042, Fülöpháza, Herpay László u. 2/b.
	74,49
	összkomfortos
	29.796,-

	
	
	
	
	
	

	Nagy Zoltán
	163/2
	6042, Fülöpháza, Kossuth u. 1/b.
	59
	összkomfortos
	23.600,-

	
	
	
	
	
	

	Sinkáné Békési Orsolya Tünde
	1/21
	6042, Fülöpháza, Radnóti u. 1.
	93,65
	összkomfortos
	37.460,-

	
	
	
	
	
	


Egyben felhatalmazza a polgármestert vonatkozó lakásbérleti szerződések megkötésére.
Felelős: Nagyné Balogh Csilla polgármester

Határidő: azonnal

Határozatról értesül: Vincze Miklós jegyző, és általa:

· pénzügyi iroda

· bérlők
Nagyné Balogh Csilla polgármester: Köszönöm, aki egyetért a Radnóti utca 3. száma alatti bérlakás szerződésének a felmondásával, kérem, szavazzon.

A Képviselő-testület egyhangúlag, 4 igen szavazattal, ellenszavazat és tartózkodás nélkül az alábbi határozatot hozta.

71/2022. (VIII.25.) Kt.

Szőcs Erzsébet lakásbérleti szerződésének felmondása

Határozat

Fülöpháza Község Önkormányzata Képviselő-testülete Szőcs Erzsébet 6042, Fülöpháza, Radnóti u. 3. szám alatti, 1/19 hrsz-ú önkormányzati tulajdonú bérlakásra vonatkozó bérleti szerződését, a fennálló nagy összegű bérleti díj tartozására tekintettel a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 25. § (1) bekezdése alapján 2022. szeptember 1. napjával felmondja. 

Egyben felhatalmazza a polgármestert, hogy tegye meg a szükséges intézkedéseket bérlakás megürítése érdekében.
Felelős: Nagyné Balogh Csilla polgármester

Határidő: azonnal

Határozatról értesül: Vincze Miklós jegyző, és általa:

· pénzügyi iroda

· bérlő
4/b. Általános iskola használata, rezsidíjainak csökkentése
Nagyné Balogh Csilla polgármester: A mai napon már több alkalommal került szóba, hogy jelen gazdasági helyzetben különösen fontos önkormányzati érdek az energiaköltségek racionalizálása, csökkentése. Igyekezünk a művelődési ház rezsiköltségeit csökkenteni, egy hideg téli hónapban a fűtési költség 300e Ft-ot is elérheti. Az iskolaépület éves rezsi költsége 800e-1300e Ft között mozog. Az épületet jelen pillanatban ingyenesen használja a küzdősport egyesület, a polgárőr egyesület és a hagyományőrző egyesület. Az iskolában keletkező rezsiköltségek csökkentése fontos önkormányzati érdek.
Juhász István alpolgármester 15:35-kor megérkezett, a képviselő-testület továbbra is határozatképesen 5 fővel folytatja munkáját.
Halcsikné Szabó Ágnes pü-i irodavezető: az iskola kiürítése, a sporttevékenység beszüntetése, temperáló fűtés, az áramhasználat minimalizálása. Több település esetében felmerült lehetőséggént a közművelődési tevékenységek csökkentése. A nyitvatartási idő rövidítése.
Dr. Pogány Károly László képviselő: egy épület felfűtése nagyobb költséggel jár, mintha például folyamatos 19 fokon tartjuk a hőmérsékletet.
Halcsikné Szabó Ágnes pü-i irodavezető: félnapos nyitva tartás bevezetése például a művelődési házban, a könyvek állagmegőrzése miatt a páramentesítésről mindenképpen gondoskodni kell. 
Dr. Pogány Károly László képviselő: az iskola épületének hasznosítása évek óta problémás kérdés. Ha nem tudunk megfelelő hasznosítási célt meghatározni, akkor érdemes lenne értékesíteni az épületet, az bevételt eredményezne, továbbá az állagromlást sem kellene folyamatosan biztosítani. Az értéke így folyamatosan csökken.
Halcsikné Szabó Ágnes pü-i irodavezető: jelen gazdasági helyzetben nem biztos, hogy sikeres lenne az értékesítés.
Juhász István alpolgármester: az iskola megőrzése közösségi érdek, még akkor is, ha nem könnyű a hasznosítása. 
Halcsikné Szabó Ágnes pü-i irodavezető: az épület könyvszerinti értéke 29,2 M Ft, nem biztos, hogy ezen összegen sikerülne az értékesítés.
Dr. Pogány Károly László képviselő: hirdessük meg.
Halcsikné Szabó Ágnes pü-i irodavezető: a hirdetés nagy költséggel jár, és nem jelent garanciát a biztos eladásra.
Balogh József János képviselő: az iskola valóban közösségi értéket képvisel, számunkra egy szimbólum. Ha nem tudunk hasznosítási célt találni, akkor valóban felmerülhet az értékesítés. Azt gondolom, hogy 10 évig ingyenesen használták, ezzel szolgálva a tömegsportot, de a rezsi nagy költségre tekintettel vagy legyen beszüntetve a tevékenység, vagy írassuk át a közműórákat, és fizessék ők. Ha nem vállalják, akkor téliesítsük az épületet, zárjuk le, és engedjük le a vizet, akkor még temperáló fűtés se kell, mert az épület fokozatosan le fog hűlni a hidegnek megfelelően. 
Juhász István képviselő: szereljünk fel előre fizetős áram közműórát, hogy a megfizetés biztosított legyen.
Halcsikné Szabó Ágnes pü-i irodavezető: keressenek más helyet, vagy írassuk át a közműórákat.
Juhász István képviselő: és ha nem fizetnek mégse, hiába írattuk át?
Halcsikné Szabó Ágnes pü-i irodavezető: kikapcsolja szolgáltató, de csak akkor kapcsolja vissza, ha kifizetésre kerül a tartozás.
Dr. Pogány Károly László képviselő: akkor mindenképpen szüntessük meg a helyiségbiztosítást szeptember 1. napjával.
Halcsikné Szabó Ágnes pü-i irodavezető: a hagyományőrző egyesület tárgyai, ha a hideg nem árt nekik maradhatnak.
Balogh József János képviselő: a kötelező feladataink maradéktalan teljesítése: óvoda, orvosi rendelő, művelődési ház, hivatal működtetése érdekében javaslom, hogy szüntessük meg a helyiségbiztosítást a nagy rezsiköltségekre tekintettel.
Nagyné Balogh Csilla polgármester: Kérdés, észrevétel van-e? 

Kérdés, észrevétel nem hangzott el. 

Nagyné Balogh Csilla polgármester: Köszönöm. Aki elfogadja az iskola épületének további használatára vonatkozó javaslatot, kérem, szavazzon.

A Képviselő-testület egyhangúlag, 5 igen szavazattal, ellenszavazat és tartózkodás nélkül az alábbi határozatot hozta.

Általános iskola épületének használata

Határozat

Fülöpháza Község Önkormányzata Képviselő-testülete az általános iskola épületének a Kecskemét-Fülöpházi Nemzetőr és Küzdősport Egyesület és a Fülöpházi Polgárőr Egyesület részére biztosított ingyenes használatát - az önkormányzati kötelező feladatainak maradéktalan teljesítése érdekében: óvoda, orvosi rendelő, művelődési ház, polgármesteri hivatal működtetése – 2022. szeptember 1. napjával megszünteti a nagy rezsiköltségekre tekintettel.

Egyben felkéri a polgármestert, hogy tegye meg a szükséges lépéseket az iskolaépület megürítése érdekében.
Felelős: Nagyné Balogh Csilla polgármester

Határidő: 2022. szeptember 1.
Határozatról értesül: Vincze Miklós jegyző, és általa:

· pénzügyi iroda

· küzdősport egyesület
4/c. Hagyományőrző Egyesület támogatási kérelme

Nagyné Balogh Csilla polgármester: támogatási kérelem érkezett a Hagyományőrző Egyesülettől, hogy 150e Ft működési támogatást biztosítsunk. A költségvetésünk elfogadásakor az a döntés született, hogy a támogatási kérelmeket egyedi támogatási döntéssel biztosítsuk. Az előzetes egyeztetések ellenére az egyesület, a munkája során nem tartja a kapcsolatot az önkormányzattal. Az egyesület számára előírt jogszabályi kötelező működési előírásokat sem tartja be, értem ezalatt, hogy például a 2021. évi bevallását sem nyújtotta be a Törvényszékhez, melynek okáról nem tájékoztatott az egyesület. a szabályozott működés, és elszámolás biztosítása érdekében azt gondolom, hogy a támogatás folyósításának előfeltétele legyen a 2021. évi beszámoló benyújtása a Törvényszékhez.
Az egyesület alelnökeként bejelentem a személyes érintettségem nem veszek részt a szavazásban.
Molnár Imre képviselő: a beszámoló készen van a könyvelő elkészítette.
Nagyné Balogh Csilla polgármester: viszont az egyesület közgyűlése nem tárgyalta meg, és nem fogadta el azt.
Balogh József János képviselő: azt sajnos el kell ismerni, hogy nagy költséggel jár a könyvelői feladatok ellátása. Településünk közös érdekeinek szem előtt tartása érdekében, a település, a közösség fejlődése érdekében javaslom, hogy biztosítsuk a támogatást, ha az egyesület teljesíti a jogszabályi előírásokat. Az önkormányzat mindig támogatta az egyesületet, biztosítjuk az iskola épülete ingyenes használatát, a rendezvényekhez a sátrat például.
Juhász István alpolgármester: egyetértek a javaslattal, hogy a szabályozott működés igazolása esetében biztosítsuk a támogatást.
Dr. Pogány Károly László képviselő: a közösségi rendezvényeinket támogassuk.
Molnár Imre képviselő: Az egyesület elnökeként bejelentem a személyes érintettségem nem veszek részt a szavazásban.
Nagyné Balogh Csilla polgármester: Aki egyetért az egyesület támogatásával, kérem, szavazzon!
A Képviselő-testület 3 igen szavazattal, 0 ellenszavazat és 0 tartózkodás mellett – két képviselő Nagyné Balogh Csilla, és Molnár Imre nem szavazott – az alábbi határozatot hozta.

Hagyományőrző Egyesület támogatása

Határozat
1./ Fülöpháza Község Önkormányzata Képviselő-testülete a Hagyományőrző Egyesület részére 2022. évben 150 000 Ft működési támogatást biztosít. A támogatás folyósításának feltétele, hogy az egyesület igazolja a szabályozott működését, így különösen a 2021. évi beszámolója elfogadását, és a Törvényszék részére történő benyújtását. A Képviselő-testület kötelezettséget vállal a 150 000 Ft összegű működési támogatás biztosítására a 2022. évi költségvetésében, mint államháztartáson kívüli pénzeszköz átadás, a kiadás fedezete a tartalék.
Felelős: Nagyné Balogh Csilla polgármester

Határidő: értelemszerűen
2./ A Képviselő-testület felkéri a jegyzőt, hogy a költségvetési rendelet soron következő módosításakor a fenti döntést vegye figyelembe. 
Felelős: Vincze Miklós jegyző
Határidő: értelemszerűen
Határozatról értesül: Vincze Miklós jegyző, és általa:

· pénzügyi iroda

· hagyományőrző egyesület
4/d A Polgármesteri Hivatal előtt elhelyezett fekete zászló letépése

Balogh József János képviselő: Közösségünkön belül évtizedek óta hagyomány, hogy fekete zászlóval emlékezünk meg, fejezzük ki tiszteletünket a település elhunyt lakosai előtt. A kihelyezett fekete zászlót letépték, ez elfogadhatatlan tiszteletlenség az elhunyttal, és a gyászoló családjával szemben. Mostanában egyre több alkalommal kerül sor vandalizmusra a településen, összetörik a köztéri játékokat, betörik a buszmegálló plexijét. 
Nagyné Balogh Csilla polgármester: megtettem a szükséges lépéseket, bejelentéseket az ügyben, és a plexit ki fogjuk cserélni. Nagyon sajnálom, hogy ilyen dolgok történnek a településen. 
Mivel az ülésnek több napirendje, bejelentése, kérdése és hozzászólása nem volt, az alpolgármester az ülést 16:40 órakor bezárta.

Kmf.
Nagyné Balogh Csilla




             Vincze Miklós


         polgármester

